section_heading: Inačice
paragraph_text: Osnovni dizajn automobila je ostao isti tijekom svih 17 godina proizvodnje uz malene preinake ovisno o varijanti. Kabriolet se proizvodio od samog početka a u ranim pedesetima su kabrioleti činili 50% prodaje. Jedan od najcjenjenijih i najpoželjnijih modela među kolekcionarima je 356 "Speedster" predstavljen kasne 1954. godine nakon što je Max Hoffman, uvoznik Porschea za Sjedinjene Američke Države predložio kompaniji da bi se jeftiniji model bez krova dobro prodavao u SAD-u. Speedster je imao nisko vjetrobransko staklo koje se moglo maknuti za vrijeme utrka vikendom, školjkasta sjedala i maleni pomični krov. Najpopularniji je bio u Južnoj Kaliforniji, najveći prodajni rezultati su bili 1957. godine kada je prodan u 1171 primjerak. Pred kraj 1958. ga je zamijenio "Convertible D" model. Porscheov 356 model je doživio 3 facelifta tijekom proizvodnje. 356 (1948. – 55.), 356A (1955. – 59.), 356B (1959. – 63.), 356C (1963. – 65./66.)